text: L'Spar Girona anuncia la contractació del tècnic urgellenc Bernat Canut - Regió7
  L'Spar Girona anuncia la contractació del tècnic urgellenc Bernat Canut
  L'exentrenador del Cadí la Seu arriba al conjunt gironí després de cinc anys com a màxim responsable de l'equip femení de la seva ciutat
  La Seu d'Urgell | 27·05·22 | 20:43
  Bernat Canut canvia la banqueta de la Seu per la del pavelló de Fontajau AGUSTI PEÑA / SEDIS BASQUET
  L'Spar Girona ha anunciat aquest divendres l'acord amb el qual ha arribat amb l'entrenador urgellenc Bernat Canut perquè aquest es converteixi en el màxim responsable de l'equip a partir de la propera temporada. Canut va anunciar fa uns dies que deixava el Cadí la Seu després de nou anys a les seves files, els cinc últims com a entrenador.
  Bernat Canut anuncia la seva marxa del Cadí la Seu
  El director esportiu de l'Spar Girona, Pere Puig, ha declarat que "quan vam ser coneixedors que el Bernat no seguiria a la Seu, i després de la gran tasca que hi ha fet, vam pensar que seria un bon perfil per entrenar el nostre equip. Estem contents que hagi firmat, que vingui i tenim moltes ganes de treballar amb ell".
  Per la seva banda, el president, Cayetano Pérez, es va mostrar satisfet d'aquesta arribada. "El Bernat és un entrenador jove amb una trajectòria molt bona a la Lliga Femenina i ganes de continuar creixent. És una persona que ens pot aportar molt a projecte de l'Uni i, sobretot, ajudar-nos amb l'objectiu que ens marquem cada any de fer una passa més en la nostra trajectòria".
  Bernat Canut no arriba sol a l'Spar Girona, ja que també fa dies es va anunciar l'arribada a l'equip de la fins ara estrella del Cadí la Seu, la internacional navarresa Irati Etxarri.